Με μπαράζ νομοθετικών παρεμβάσεων θα ξεκινήσει η κυβέρνηση με κορμό τον ΣΥΡΙΖΑ, εφόσον κερδίσει αυτοδυναμία από τις εκλογές της Κυριακής. Πρόκειται για σειρά νομοσχεδίων φιλολαϊκού χαρακτήρα που θα περάσουν από τη Βουλή μέσα στο κρίσιμο πρώτο τετράμηνο της διακυβέρνησης του ΣΥΡΙΖΑ.

Η Κουμουνδούρου θεωρεί ότι έτσι θα δείξει την κατεύθυνση της νέας κυβέρνησης, κυρίως όμως ότι έτσι θα έχει την λαϊκή εμπιστοσύνη για την διαπραγμάτευση με τους δανειστές η οποία θα διεξάγεται παράλληλα. Τα «επείγοντα» νομοσχέδια θα είναι των υπουργείων Οικονομικών και Εργασίας.

Συγκεκριμένα θα αφορούν:

1) την επαναφορά του μηνιαίου μικτού κατώτατου μισθού στα 751 ευρώ,

την αποκατάσταση των συλλογικών συμβάσεων εργασίας και των αρμοδιοτήτων του Οργανισμού Μεσολάβησης και Διαιτησίας.

2) την επαναχορήγηση της 13ης σύνταξης, δηλαδή του δώρου Χριστουγέννων, για όσους παίρνουν μηνιαία σύνταξη λιγότερο από 700 ευρώ.

3) την κατάργηση των μνημονιακών νομοθετικών ρυθμίσεων, που θέσπισαν τις διαθεσιμότητες - απολύσεις στον δημόσιο τομέα, και την επαναπρόσληψη των απολυμένων εξ αυτού του λόγου.

4) την επαναφορά της προστατευτικής από τις απολύσεις στον ιδιωτικό τομέα εργατικής νομοθεσίας και την κατάργηση της (χουντικής έμπνευσης) δυνατότητας των κυβερνήσεων για πολιτική επιστράτευση απεργών.

5) την θέσπιση αφορολόγητου εισοδήματος 12.000 ευρώ.

6) την κατάργηση του ΕΝΦΙΑ.

7) την ρύθμιση οφειλών στον ΟΑΕΕ και επαναφορά του ακατάσχετου για οφειλές στα ασφαλιστικά ταμεία.

8) την ρύθμιση των οφειλών προς το Δημόσιο.

9) την ρύθμιση των οφειλών προς τις τράπεζες.

10) την επαναχορήγηση σύνταξης 260 ευρώ στους ανασφάλιστους ομογενείς μέσω του ΟΓΑ (περίπου 40.000 άτομα).

11) την κατάργηση της εξίσωσης του Ειδικού Φόρου Κατανάλωσης πετρελαίου θέρμανσης και πετρελαίου κίνησης.

Ορισμένα από τα νομοσχέδια αυτά έχουν ήδη κατατεθεί στη Βουλή ως προτάσεις νόμου της αξιωματικής αντιπολίτευσης, χωρίς ωστόσο να επιλεγούν από την κυβέρνηση για να συζητηθούν – πολύ δε περισσότερο για να ψηφιστούν.